A Bizottság határozata
(1986. május 29.)
a friss hús Közösségbe történő behozatalára engedélyezett romániai létesítmények jegyzéke tekintetében a 83/218/EGK határozat módosításáról
(86/289/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 3768/85/EGK irányelvvel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 4. cikkének (1) bekezdésére,
tekintettel a legutóbb a 3768/85/EGK rendelettel módosított, a harmadik országból behozott friss sertéshús trichinellavizsgálatáról (Trichinella spiralis) szóló, 1976. december 21-i 77/96/EGK tanácsi irányelvre [3] és különösen annak 4. cikkére,
mivel a friss hús Közösségbe történő behozatala tekintetében engedélyezett romániai létesítmények jegyzékét kezdetben a legutóbb a 85/512/EGK határozattal [4] módosított 83/218/EGK bizottsági határozat [5] állította össze;
mivel a 72/462/EGK irányelv 5. cikke, valamint a szarvasmarhafélék, a sertések és friss hús harmadik országokból történő behozatalával kapcsolatosan végzett helyszíni vizsgálatokról szóló, 1983. április 8-i 83/196/EGK bizottsági határozat [6] 3. cikkének (1) bekezdése alapján végzett rutinvizsgálat feltárta, hogy egyes létesítmények higiéniai színvonala megváltozott az utolsó vizsgálat óta;
mivel e vizsgálat azt mutatta, hogy egy további létesítmény megfelel a 77/96/EGK irányelv 2. cikke követelményeinek; mivel e létesítménynek ezért engedélyezni lehet a friss sertéshús trichinellavizsgálatának végzését;
mivel a létesítmények jegyzékét ezért módosítani kell;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 83/218/EGK határozat melléklete helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 1986. május 29-én.